ตลาดสั่งจ่ายเงินจันทร์นี้
ตลาดสั่งจ่ายเงินวันจันทร์นี้รวดสำหรับค่าซื้อหุ้นวันที่ 17-19 พ.ค.
22 พ.ค. 2553

ตลาดสั่งจ่ายเงินวันจันทร์นี้รวดสำหรับค่าซื้อหุ้นวันที่ 17-19 พ.ค.
ลูกค้าที่สั่งซื้อหุ้นวันที่ 17-19 พ.ค.ต้องจ่ายเงินค่าซื้อหุ้นในวันจันทร์ที่ 24 พ.ค. โดยตลาดหลักทรัพย์ไม่ถือว่าวันหยุดพิเศษวันที่ 20-21 พ.ค.เป็นวันหยุด ดังนั้นการชำระเงินค่าหุ้นและส่งมอบหลักทรัพย์(เคลียริง)จะเป็นตามเกณฑ์ คือ T+3  ไม่ใช่เลื่อนเคียริงไปวันที่ 25  และ 26  พ.ค. สำหรับลูกค้าที่ซื้อหุ้นวันอังคารที่ 18  และวันพุธที่ 19พ.ค.ตามลำดับ หากตลาดหลักทรัพย์เปิดซื้อขายหุ้นตามปกติในวันจันทร์ที่ 24 พ.ค.นี้
ทั้งนี้นักลงทุนในประเทศจะต้องจ่ายเงินรวมกว่า 1 หมื่นล้านบาท สำหรับค่าซื้อหุ้นของวันที่ 17-19 พ.ค. นี้ ขณะที่นักลงทุนต่างประเทศก็รับเงินค่าซื้อหุ้นกว่า 1 หมื่นล้านบาทเช่นกันสำหรับการขายหุ้นออกมาอย่างหนักใน3 วันดังกล่าว
"วันจันทร์นี้หากตลาดหลักทรัพย์เปิดซื้อขายหุ้นตามปกติ  ก็จะมีการกำหนดเวลาในการเคลียริ่ง ของรายการที่ซื้อขายในวันที่ 17 วันที่ 18  และวันที่ 19 พ.ค.สำหรับนักลงทุนทุกคน ไม่ว่าจะเป็นนักลงทุนต่างประเทศหรือคนไทย เพื่อให้เป็นธรรมทั้งของผู้ซื้อและผู้ขายหุ้น รวมทั้งไม่ต้องการให้มีปัญหาตามมา  อย่างไรก็ตามหากลูกค้าคนใดไม่สามารถชำระราคาหุ้นได้ก็สามารถคุยกับโบรกเกอร์เป็นรายๆไป  แต่เชื่อว่านักลงทุนที่ซื้อหุ้นเมื่อวันที่ 19 พ.ค. ก็มีการเตรียมเงินค่าซื้อหุ้นไว้แล้ว  และหากมีปัญหาก็สามารถไปทำธุรกรรมการเงินที่ธนาคารพาณิชย์ได้ ในวันจันทร์"แหล่งข่าวกล่าว
นางภัทธีรา ดิลกรุ่งธีระภพ กรรมการผู้จัดการ บล.ดีบีเอส วิคเคอร์ (ประเทศไทย)ในฐานะนายกสมาคมบริษัทหลักทรัพย์ (สมาคมโบรกเกอร์ ) กล่าวว่า ตลาดหลักทรัพย์มีหนังสือแจ้งสมาชิก(โบรกเกอร์)ให้เคลียริ่งตามปกติวันจันทร์ที่24พ.ค.นี้ โดยให้เหตุผลว่า  วันหยุด 20-21 พ.ค. เป็นเหตุฉุกเฉินต้องหยุดซื้อขาย ไม่ใช่วันหยุดปกติ โดยใช้หลักเกณฑ์เดิมที่เคยปฏิบัติมา
ด้านนักลงทุน กล่าวว่า ตลาดหลักทรัพย์ ไม่ควรใช้เกณฑ์เคลียริ่งปกติวันจ้นทร์ 24 พ.ค. เนื่องจากวันหยุด 20-21 พ.ค. เป็นเหตุการณ์ที่ไม่ปกติและรับรู้กันอยู่ นักลงทุนไม่สามารถทำธุรกรรม ทางการเงินได้ในช่วงวันหยุดนี้ อีกทั้งเกณฑ์ทุกอย่างมีการเปลี่ยนแปลงได้ ถ้าหากเห็นว่าไม่เหมาะสม